FI Euroopan unionin virallinen lehti CE 84/480

(2004/C 84 E/0557)

KIRJALLINEN KYSYMYS P-2007/03

esittäjä(t): Olivier Dupuis (NI) komissiolle

(11. kesäkuuta 2003)

Aihe: Vietnam: Kunnianarvoisen Thich Quang Don pitäminen vangittuna

Kunnianarvoinen Thich Quang Do, joka on Vietnamin yhdistyneen buddhistikirkon toiseksi tärkein henkilö ja joka on 75 vuoden ikäinen, on edelleen vangittuna, vaikka hänet olisi pitänyt vapauttaa 1. kesäkuuta 2003 sen jälkeen, kun hän oli kärsinyt kokonaan rangaistuksensa, 2 vuoden ”hallinnollisen pidätyksen” (viite 3208/QD-UB). Hänet oli tuomittu tähän rangaistukseen 31. toukokuuta 2001 Ho Chi Minh -kaupungin kansantuomioistuimen ”päätöksellä”. Paikallisten viranomaisten mukaan uusi tuomio merkitsi viiden vuoden ”alustavan vangitsemisen” jatkamista, minkä tuomion kunnianarvoinen Thich Quang Do oli saanut elokuussa 1995. Näin tehtiin siitä huolimatta, että hänet oli armahdettu syyskuussa 1998. Ho Chi Minh -kaupungin kansantuomioistuin perusteli ”päätöstään” sillä, että Thich Quang Dota piti estää jatkamasta toimia, jotka ”vaikuttivat haitallisesti politiikkaan sekä yleiseen järjestykseen”. Paitsi että tuomion ”uudelleenaktivointi” tällä tavoin on mielivaltaista ja vastoin kansalais- ja poliittisia oikeuksia koskevaa YK:n kansainvälisestä yleissopimusta, jonka Vietnam on ratifioinut, se on myös selvästi vastoin Vietnamin lakeja, koska kunnianarvoisen Thich Quang Don armahtamisesta päätti tasavallan presidentti, kun taas tuomion uudistaminen oli seurausta Ho Chi Minh -kaupungin viranomaisten yksinkertaisesta päätöksestä, eikä kunnianarvoinen Thich Quang Do ole pystynyt valittamaan päätöksestä missään tuomioistuimessa. Lisäksi Vietnamin ulkoministeriössä olevia lähteitä siteeraavan AFP:n mukaan Vietnamin viranomaiset harkitsisivat hänen mahdollista vapauttamistaan 2. syyskuuta 2003.

Onko komissio tietoinen tästä masentavasta kehityksestä Thich Quang Don asiassa? Mihin uusiin toimiin komissio aikoo ryhtyä ilmaistakseen Vietnamin viranomaisille, että kunnianarvoisen Thich Quang Don pitäminen vangittuna loukkaa erittäin vakavasti sekä Vietnamin lakeja ja Vietnamin allekirjoittamia kansainvälisiä yleissopimuksia että Vietnamin ja EU:n välisen yhteistyösopimuksen henkeä ja kirjainta? Entä mitä aloitteita komissio aikoo yleisemmin tehdä, jotta Vietnamin viranomaiset muuttaisivat menettelyään radikaalisti ja jatkaisivat vuoropuhelua, jota ne kävivät, kun patriarkka Thich Huyen Quang ja Vietnamin pääministeri Phan Van Khai äskettäin tapasivat?

Christopher Patteriin komission puolesta antama vastaus

(30. kesäkuuta 2003)

Komissio on hyvin tietoinen kunnianarvoisen Thich Quan Don kotiarestin jatkamisesta.

Komission Vietnamin-politiikan tavoitteena on kannustaa ja tukea maan jatkuvaa edistymistä ihmisoikeuksien ja demokratiakehityksen alalla ja ilmaista huolestuneisuutensa aina, kun väärinkäytöksiä esiintyy ja tilanne selvästi heikkenee. Komissio tekee tiivistä yhteistyötä jäsenvaltioiden kanssa maan ihmisoikeus-kehityksen seurannassa ja osallistuu kaikkiin ihmisoikeuskysymyksiä koskeviin unionin virallisiin yhteydenottoihin Vietnamin hallitukseen suuntaan, myös siltä osin kuin on kyse yksittäisistä henkilöistä, joiden tilanne on erityisen huolestuttava.

Komissio ja jäsenvaltiot ovat toistuvasti kehottaneet Vietnamin hallitusta kiinnittämään enemmän huomiota poliittisten vapauksien ja uskonnonvapauden kunnioittamiseen, vahvistamaan entisestään taloudellisia ja yhteiskunnallisia vapauksia ja luomaan oikeudellisen kehyksen, jolla tuetaan vahvan kansalaisyhteiskunnan kehittymistä.

Komissio ja jäsenvaltioiden diplomaattiedustustot Vietnamissa seuraavat edelleen tarkoin Vietnamin ihmisoikeustilanteen kehittymistä ja ryhtyvät tarvittaessa toimenpiteisiin asiassa.